# சீனா

## பொருளாதாரம்

### அறிவியலும், தொழில்நுட்பமும்

#### நவீன சகாப்தம்

சீனப் பண்பாட்டுப் புரட்சியின் முடிவிலிருந்து அறிவியல் ஆராய்ச்சியில் முக்கிய முதலீடுகளை சீனா செய்துள்ளது. ஆய்வுக்கும், விருத்திக்கும் செலவிடுதலில் ஐக்கிய அமெரிக்காவை சீனா வேகமாக நெருங்கி வருகிறது. சீனா அதிகாரப் பூர்வமாக 2023-இல் ஆய்வு மற்றும் விருத்திக்கு தன் மொத்த உள்நாட்டு உற்பத்தியில் சுமார் 2.6%-ஐச் செலவிட்டது. இதன் மொத்த மதிப்பு சுமார் ஆகும். உலக அறிவுசார் உடைமைக் குறிப்பான்களின் படி 2018 மற்றும் 2019-இல் ஐக்கிய அமெரிக்கா பெற்றதை விட சீனா அதிக காப்புரிமை விண்ணப்பங்களைப் பெற்றுள்ளது. காப்புரிமை ஆவணங்கள், பயன்பாட்டு மாதிரிகள், வணிக உரிமைக் குறிகள், தொழில்துறை வடிவமைப்புகள், மற்றும் படைப்புசார் பொருட்களின் ஏற்றுமதிகள் ஆகியவற்றில் 2021-ஆம் ஆண்டு சீனா உலக அளவில் முதலிடம் பெற்றுள்ளது. 2024-இல் உலகளாவிய புத்தாக்கச் சுட்டெண்ணில் 11-ஆவது இடத்தை சீனா பெற்றது. 2013-இல் 35 என்ற இதன் தர நிலையிலிருந்து இது ஒரு குறிப்பிடத்தக்க முன்னேற்றமாகும். சீன "வேகமிகு கணினிகளானவை" உலகிலேயே மிக வேகமான கணினிகளில் ஒன்றாக தரநிலைப்படுத்தப்படுகின்றன. மிக முன்னேற்றமடைந்த அரைக் கடத்திகள் மற்றும் தாரை விமான எந்திரங்களை உருவாக்கும் இதன் முயற்சிகளுக்கு தாமதங்கள் மற்றும் தடங்கல்கள் ஏற்பட்டுள்ளன.  
அறிவியல், தொழில்நுட்பம், பொறியியல் மற்றும் கணிதவியல் ஆகியவற்றுக்கு ஒரு முக்கியத்துவத்தைக் கொடுத்து கல்வி அமைப்பை சீனா மேம்படுத்தி வருகிறது. இதன் கல்விசார் பதிப்பு அமைப்பானது 2016-இல் உலகிலேயே மிக அதிக அறிவியல் கட்டுரைகளைப் பதிப்பித்த அமைப்பாக மாறியது. 2022-இல் இயற்கைச் சுட்டெண்ணில் ஐக்கிய அமெரிக்காவை சீனா முந்தியது. முன்னணி அறிவியல் இதழ்களில் பதிப்பிக்கப்படும் கட்டுரைகளின் பங்கை அளவீடாகக் கொண்ட சுட்டெண் இதுவாகும்.  
##### விண்வெளித் திட்டம்  
ஆற்றலுடன் உள்ள வெறும் மூன்று நாடுகளில் சீனாவும் ஒன்றாகும்.]]
சோவியத் ஒன்றியத்திடம் இருந்து சில தொழில் நுட்ப உதவிகளுடன் 1958-இல் சீன விண்வெளித் திட்டமானது தொடங்கப்பட்டது. எனினும், தாங் பாங் காங் 1 என்ற நாட்டின் முதல் செயற்கைக்கோளானது 1970-ஆம் ஆண்டு தான் ஏவப்பட்டது. தன்னந்தனியாக செயற்கைக் கோளை செலுத்திய ஐந்தாவது நாடாக இது சீனாவை ஆக்கியது.  
2003-இல் விண்வெளிக்கு மனிதர்களை தன்னந்தனியாக அனுப்பிய உலகின் மூன்றாவது நாடாக சீனா உருவானது. சென்சோ 5 விண்கலத்தில் யாங் லிவேயின் பயணத்துடன் இது நிகழ்த்தப்பட்டது. 2023 நிலவரப் படி 18 சீன நாட்டவர்கள் விண்வெளிக்குப் பயணம் மேற்கொண்டிருந்தனர். இதில் இரு பெண்களும் அடங்குவர். 2011-இல் சீனா தன் முதல் விண்வெளி நிலைய சோதனையான தியேன்குங்-1 விண்கலத்தை அனுப்பியது. 2013-இல் ஒரு சீன எந்திர தரை ஊர்தியான *யுது* நிலவின் மேற்பரப்பில் வெற்றிகரமாகத் தரையிறக்கப்பட்டது. இது சான்யே 3 திட்டத்தின் ஒரு பகுதியாக அனுப்பப்பட்டது.  
2019-இல் சான்யே 4 எனப்படும் ஓர் ஊர்தியை நிலவின் பின்புறத்தில் தரையிறங்கச் செய்த முதல் நாடாக சீனா உருவானது. 2020-இல் சான்யே 5 விண்கலமானது நிலவில் இருந்து எடுக்கப்பட்ட மாதிரிகளை வெற்றிகரமாக பூமிக்குத் திரும்பக் கொண்டு வந்தது. தன்னந்தனியாக இவ்வாறு செய்த மூன்றாவது நாடாக இது சீனாவை ஆக்கியது. 2021-இல் செவ்வாய் கிரகத்தின் மீது ஒரு விண்கலத்தை இறக்கிய மூன்றாவது நாடாகவும், செவ்வாய் மீது ஒரு தரை ஊர்தியை (*சுரோங்*) இறக்கிய இரண்டாவது நாடாகவும் சீனா உருவானது. சீனா அதன் சொந்த கூறு நிலை விண்வெளி நிலையமான தியாங்கோங்கை 3 நவம்பர் 2022 அன்று பூமியின் தாழ் வட்டப்பாதையில் நிலை நிறுத்தியது. 29 நவம்பர் 2022 அன்று *தியாங்கோங்கில்* முதல் குழுவினரை இடம் மாற்றும் செயல்பாட்டை சீனா நடத்தியது.  
மே 2023-இல் 2030-ஆம் ஆண்டுக்குள் மனிதர்களை நிலவில் இறக்கும் ஒரு திட்டத்தை சீனா அறிவித்தது. அதற்காக லாங் மார்ச் 10 என்று அழைக்கப்படும் நிலவுக்குச் செல்லக்கூடிய மிகக் கனமான ஏவூர்தி, மனிதர்களைக் கொண்டு சொல்லக்கூடிய ஒரு புதிய விண்கலம் மற்றும் நிலவில் மனிதர்களை இறக்கக்கூடிய விண்கலம் ஆகியவற்றை சீனா உருவாக்கி வருகிறது.  
2024 மே 3 அன்று சீனா சான்யே 6 விண்கலத்தை அனுப்பியது. நிலவின் இருட்டான பகுதியில் அப்பல்லோ வடிநிலத்திலிருந்து நிலவின் முதல் மாதிரிகளை இது எடுத்தது. இது நிலவிலிருந்து மாதிரிகளை எடுத்துக் கொண்டு வந்த சீனாவின் இரண்டாவது பயணமாகும். முதல் பயணமானது நான்கு ஆண்டுகளுக்கு முன் நிலவின் வெளிச்சமான பகுதியில் இருந்து சான்யே 5 விண்கலத்தால் கொண்டு வரப்பட்டது. *ஜின்சான்* என்றழைக்கப்பட்ட ஒரு சீன தரை ஊர்தியையும் கூட இது கொண்டு சென்றது. நிலவின் மேற்பரப்பில் அகச்சிவப்புக் கதிர் படங்களை எடுப்பதற்காக இது அனுப்பப்பட்டது. நிலவின் மேற்பரப்பில் சான்யே 6 இறங்கு விண்கலத்தின் படத்தை எடுத்து அனுப்பியது. இறங்கு விண்கலம்-ஏறு விண்கலம்-தரை ஊர்தி ஆகிய கூட்டானது சுற்றும் விண்கலம் மற்றும் திரும்பிக் கொண்டு வரும் விண்கலத்திலிருந்து பிரிக்கப்பட்டது. இந்த விண்கலமானது 2024 சூன் 1 அன்று ஒ. பொ. நே. 22:23-இல் இறங்கியது. நிலவின் அடிப்பரப்பில் இருந்து நிலவின் சுற்று வட்டப்பாதைக்கு ஏறு விண்கலமானது 2024 சூன் 3 அன்று ஒ. பொ. நே. 23:38-இல் திரும்ப அனுப்பப்பட்டது. தரையிறங்கிய விண்கலத்தால் சேகரிக்கப்பட்ட மாதிரிகளைக் கொண்டு சென்றது. இந்தத் தரையிறங்கிய விண்கலமானது மற்றொரு எந்திரக் குறியிடச் சந்திப்பை நடத்தியது. பிறகு, நிலவின் சுற்று வட்டப்பாதையில் சுற்றிக் கொண்டிருந்த விண்கலத்துடன் இணைந்தது. மாதிரிகளைக் கொண்டிருந்த கொள்கலனானது பூமிக்குத் திரும்பி வரும் விண்கலத்துக்குப் பிறகு மாற்றப்பட்டது. திரும்பி வரும் விண்கலமானது சூன் 2024-இல் உள் மங்கோலியாவில் தரையிறங்கியது. நிலவின் இருளான பகுதியில் இருந்து பூமி சாராத மாதிரிகளைத் திரும்பிக் கொண்டு வரும் திட்டத்தை வெற்றிகரமாக முடித்தது.